text: আমীর মুহাম্মদ০৫:২৪, ১৯ সেপ্টেম্বর, ২০২১ | পাঠের সময় : ৫ মিনিট
  এফএএস ফাইন্যান্স অ্যান্ড ইনভেস্টমেন্ট লি. ও ইন্টারন্যাশনাল লিজিং থেকে পি কে হালদার সিন্ডিকেটের ৪ হাজার ৩০০ কোটি টাকা আত্মসাতের ঘটনায় ২০টি মামলা দায়েরের প্রাথমিক অনুমোদন দিয়েছে দুর্নীতি দমন কমিশন (দুদক)। এসব মামলায় অর্থ আত্মসাতে জড়িত থাকার প্রমাণ পাওয়ায় ৭৫ জনকে আসামি করা হচ্ছে। আসামিদের মধ্যে সাবেক সিনিয়র সচিবসহ অন্তত দেড় ডজন প্রভাবশালী ব্যক্তির নাম রয়েছে। দুই-এক দিনের মধ্যে মামলাগুলো দায়ের করা হবে বলে কমিশন সূত্র জানিয়েছে।
  মামলায় যাদের আসামি করা হচ্ছে, তাদের মধ্যে রয়েছেন:এফএএস ফাইন্যান্স অ্যান্ড ইনভেস্টমেন্ট লি.-এর চেয়ারম্যান ও সাবেক সিনিয়র সচিব মো. সিদ্দিকুর রহমান, ভাইস চেয়ারম্যান জাহাঙ্গীর আলম, সাবেক পরিচালক উজ্জ্বল কুমার নন্দী, পরিচালক বীরেন্দ্র কুমার সোম, পরিচালক এম এ হাফিজ, পরিচালক সোমা ঘোষ, মো. আতাহারুল ইসলাম, পি কে হালদার, ইন্টারন্যাশনাল লিজিংয়ের এমডি রাশেদুল হক, এসভিপি নাহিদা রুনাই, সৈয়দ আবেদ সামাদ, বাসুদেব ব্যানার্জি, পাপিয়া ব্যানার্জি, নওশেদুল ইসলাম, মো. নুরুজ্জামানসহ প্রতিষ্ঠানটির সব পরিচালক।
  এছাড়া দুদকের তদন্ত টিম প্রাথমিকভাবে তথ্য পেয়েছে যে রেজিস্ট্রার অব জয়েন্ট স্টক কোম্পানির (আরজেএসসি) দায়িত্বশীল কর্মকর্তাদের গাফিলতির কারণে পি কে সিন্ডিকেট ভুয়া প্রতিষ্ঠানের নামে লাইসেন্স নিয়ে লিজিং থেকে ঋণের নামে শত শত কোটি টাকা আত্মসাতের সুযোগ পেয়েছে। কমিশন জয়েন্ট স্টকের সংশ্লিষ্ট কর্মকর্তাদের বিষয়ে খোঁজখবর নিচ্ছে। গাফিলতি প্রমাণিত হলে তাদের চার্জশিটের অন্তর্ভুক্ত করা হতে পারে বলে তদন্ত সংশ্লিষ্টরা জানিয়েছেন। এদিকে বাংলাদেশ সিকিউরিটিজ এক্সচেঞ্জ কমিশন (বিএসইসি) তাদের দায়িত্ব সঠিকভাবে পালন করেছে কি না, সে বিষয়টিও খতিয়ে দেখছে দুদক। তাদের দায়িত্বে ইচ্ছাকৃত কোনো গাফিলতি পেলে আইনগত ব্যবস্থা গ্রহণ করা হবে বলে কমিশন সূত্র জানিয়েছে।
  যেভাবে অর্থ আত্মসাৎ :
  দুদকের অনুসন্ধান সংশ্লিষ্ট কর্মকর্তারা বলছেন, পিপলস লিজিংয়ের মতো ইন্টারন্যাশনাল লিজিং ও এফএএস ফাইন্যান্সেও পি কে হালদার বিভিন্ন কাগুজে প্রতিষ্ঠানের মাধ্যমে লুটতরাজ চালিয়েছেন। দুদকের অনুসন্ধানে প্রাথমিকভাবে প্রমাণ পাওয়া গেছে যে এফএএস ফাইন্যান্স থেকে পি কে হালদার সংশ্লিষ্ট ২০টি প্রতিষ্ঠানের নামে জালিয়াতির মাধ্যমে ঋণ নেওয়া হয়েছে। এর মধ্যে এস এ এন্টারপ্রাইজ, মুন ইন্টারন্যাশনাল লি., সুখাদা প্রোপার্টিজ লি., ন্যাচার এন্টারপ্রাইজ, আরবি এন্টারপ্রাইজ, দিয়া শিপিং লি., নিউটেক এন্টারপ্রাইজ, নিউট্রিক্যাল লি., মেসার্স বর্ন, কণিকা এন্টারপ্রাইজ, দ্রিনান অ্যাপারেলস, এন্ড বি এন্টারপ্রাইজ, এমার এন্টারপ্রাইজ, জিঅ্যান্ডজি এন্টারপ্রাইজ, তামিম অ্যান্ড তালহা, হাল ইন্টারন্যাশনাল, মেরিন ট্রাস্ট লি., আর্থস্কোপ এবং এমটিবি মেরিন কাগুজে ও অস্তিত্বহীন প্রতিষ্ঠান হিসেবে প্রতীয়মান হয়েছে। দুটি প্রতিষ্ঠানের ঠিকানা পাওয়া গেলেও তা বন্ধ রয়েছে। ঋণ নেওয়া ঐ সব প্রতিষ্ঠানের মালিকেরাও তাদের বাসায় থাকেন না বা বিদেশে পলাতক রয়েছেন। জালিয়াতির মাধ্যমে ঋণ নেওয়া এসব প্রতিষ্ঠানের ঋণের বিপরীতে মর্টগেজ (বন্ধক) নেই বললেই চলে। ফলে ঋণের টাকা আদায়ের আর কোনো সম্ভাবনা নাই। দুদক টিম প্রমাণ পেয়েছে, এভাবে ২০টি কাগুজে প্রতিষ্ঠানকে প্রায় ১ হাজার ৩০০ কোটি টাকা ঋণ দেওয়া হয়, অথচ ঐ সব প্রতিষ্ঠানের হিসাবে এসব অর্থ যায়নি। বরং পি কে সিন্ডিকেটের বিভিন্ন হিসাবে বিতরণ করা হয়েছে।
  আরজেএসসিকে চিঠি :
  দুদকের তদন্ত টিমের প্রধান তদন্তকারী কর্মকর্তা উপপরিচালক মো. গুলশান আনোয়ার প্রধান ইতিমধ্যে রেজিস্ট্রার অব জয়েন্ট স্টক কোম্পানির (আরজেএসসি) কাছে পি কে হালদারের লুটপাটসংক্রান্ত গুরুত্বপূর্ণ তথ্য চেয়ে চিঠি দিয়েছেন। তাদের কাছে আনান কেমিক্যাল ইন্ডাস্ট্রিজ লি., দ্রিনান অ্যাপারেলস লি., লিপরো ইন্টারন্যাশনাল লি., নিউট্রিক্যাল লিমিটেড ও ওকায়ামা লিমিটেডের দাখিল করা আবেদনের কপি এবং এর সঙ্গে সংযুক্ত অডিট প্রতিবেদন, বার্ষিক প্রতিবেদন, ফাইন্যান্সিয়াল স্টেটমেন্ট ও ইনকাম স্টেটমেন্টসহ প্রথম নিবন্ধন থেকে শুরু করে সর্বশেষ নিবন্ধন পর্যন্ত যাবতীয় রেকর্ডপত্র চাওয়া হয়েছে। এসব নথিপত্র পর্যালোচনা করে কমিশন এই জালিয়াতির সঙ্গে সংশ্লিষ্ট আরো যারা আছে, তাদের আইনের আওতায় আনবে।